**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**ΖΑΓΟΡΑ 11 ΜΑΡΤΙΟΥ 2024**

**Κων. Καραγεωργίου για τη σύσκεψη με τον Πρωθυπουργό στο Μαξίμου: Σε θετική κατεύθυνση ο οδικός χάρτης, απαραίτητες οι επιταχύνσεις**

Καθοριστικό παράγοντα θεωρεί τις επιταχύνσεις στην υλοποίηση των αποκαταστάσεων από τις πλημμύρες, ο Δήμαρχος Ζαγοράς – Μουρεσίου κ. Κων. Καραγεωργίου ο οποίος συμμετείχε στην σύσκεψη των θεσμικών φορέων της Θεσσαλίας στο Μέγαρο Μαξίμου με τον Πρωθυπουργό και μέλη της Κυβέρνησης.

«Επείγει η συμφωνία σε έναν οδικό χάρτη για να προχωρήσουμε στη συνέχεια με ταχείς ρυθμούς στην υλοποίηση του σχεδιασμού. Ο χρόνος πιέζει ασφυκτικά και οι επιταχύνσεις είναι αναγκαίες» ανέφερε μετά τη σύσκεψη ο κ. Καραγεωργίου και συνέχισε:

Η πρωτοβουλία του Πρωθυπουργού να προκύψει σύντομα, μέσα από διαβούλευση και συναινέσεις, το τελικό πλαίσιο βέλτιστων λύσεων, δίνει το στίγμα των ρυθμών που πρέπει να ακολουθηθούν στο εξής.

Στον Δήμο Ζαγοράς – Μουρεσίου, με διάσπαρτα περίπου 160 σημεία στα οποία αποτυπώνονται και σήμερα οι καταστροφικές πλημμύρες του Σεπτεμβρίου 2023, οι ανάγκες για νέα ανθεκτικά έργα, είναι επείγουσες.

Οι ανησυχίες της τοπικής κοινωνίας, εν όψει και της νέας τουριστικής περιόδου, γίνονται εντονότερες και οι παρεμβάσεις που έχουν αποφασιστεί, θα πρέπει να δρομολογηθούν με τις ταχύτερες διαδικασίες», καταλήγει ο κ. Κ. Καραγεωργίου.